**Rijeka, 9. lipnja 2025.** – U društvu pokrovitelja, sponzora i partnera najavljeno je 26. izdanje međunarodne jedriličarske manifestacije **Fiumanka**, jednog od najprepoznatljivijih nautičkih događanja na Jadranu.

Na konferenciji za medije predstavljen je bogat program 26. Fiumanke, koja i ove godine potvrđuje da je puno više od regate. Tijekom nekoliko dana Rijeka će živjeti u ritmu jedrenja i zabave, a atraktivna događanja na moru i kopnu dodatno će biti obogaćena sadržajima povodom **Dana grada Rijeke** i blagdana **sv. Vida**. Očekuje se dolazak brojnih posjetitelja, jedriličara, gospodarstvenika i medijskih kuća.

**Pokrovitelji i suorganizatori**

Manifestaciju i ove godine podržavaju Grad Rijeka, Primorsko-goranska županija, Lučka uprava Rijeka, Hrvatska turistička zajednica, Turistička zajednica grada Rijeke i Turistička zajednica Kvarnera. Grad Rijeka nedavno je dobio novu **gradonačelnicu**, a Primorsko-goranska županija novog **župana**. U svojim prvim istupima kao novi čelnici, oboje su naglasili kako će Fiumanka u njima imati partnere i prijatelje, potvrđujući tako važnost manifestacije za identitet grada i regije. Svi pokrovitelji još su jednom istaknuli ključnu ulogu Fiumanke u povezivanju Rijeke s morem te u promociji grada i Kvarnera kao atraktivne turističke i nautičke destinacije.

Organizatori Fiumanke Davor Perović i Ljiljana Ivetac zahvalili su svima njima na podršci, a novoizabranim čelnicima poželjeli dobrodošlicu u veliku Fiumankinu obitelj.

**Dugogodišnje partnerstvo**

Da su Fiumankina jedra čvrsto utkana u identitet grada i poslovne planove partnera, potvrdili su i najvjerniji sponzori.

„Ulazimo u još jedno uzbudljivo izdanje Fiumanke – događaja koji je postao simbol riječkog ljeta. Ovaj tjedan bit će ispunjen jedrenjem i brojnim aktivnostima koje spajaju more, sport i zajedništvo. INA i Fiumanka već više od dva desetljeća dijele rutu partnerstva, prijateljstva i međusobne podrške. Naš odnos temelji se na povjerenju i zajedničkoj snazi za savladavanje izazova,“ istaknuo je **Ladislav Nagy**, direktor Proizvodnje Rafinerija i marketinga u Ini. Ina će i ove godine na Fiumanki jedriti, a kao jedan od tradicionalnih partnera i domaćina, sudionike konferencije počastila je ukusnom kavom u svojem Fresh Corneru.

**Podrška Erste banke**

Među dugogodišnjim partnerima je i Erste banka. „Veseli nas što je Fiumanka prerasla u jedno od najvažnijih jedriličarskih događanja u regiji, koje značajno pozicionira Rijeku i Kvarner na nautičkoj karti. Posebno cijenimo njezin doprinos promociji održivosti,“ izjavio je **Antun Lucijanović**, zamjenik direktora Sektora gospodarstva Erste&Steiermärkische banke.

**Projekt zajednice**

Fiumanka je istinski projekt zajednice – okuplja sve veći broj gospodarskih subjekata koji svojim doprinosom pomažu u očuvanju koncepta **besplatne regate za sve sudionike**, dok organizacijski tim vraća kvalitetnom produkcijom i promocijom destinacije.

S Fiumankom i ove godine plove **ACI Gitone**, **Jadrolinija**, **Lürssen Design Center Kvarner**, **Rijeka Gateway**, **PIK Rijeka**, **Liburnija pomorska agencija**, a nezaobilazna pratnja riječke regate i ove će godine biti **Lučka kapetanija Rijeka** **JPS** i **Dezinsekcija**.

**Medijska prepoznatljivost**

Veliku ulogu u međunarodnoj promociji Fiumanke ima **medijska regata**, koja se održava od 2007. godine. Medijska regata jedri se kao posebna skupina unutar glavne regate. Kroz suradnju s **HRT-om**, koji sudjeluje u produkciji, izvještavanju i natjecanju, regata je postala važna platforma za promociju. - „HRT je snažno uključen u Fiumanku – kroz izvještavanje, ali i kroz sudjelovanje u regati,“ izjavila je **Irena Hrvatin**, ravnateljica HRT centra Rijeka.

**Polusatna reportaža o 26. Fiumanki bit će emitirana u nedjelju, 22. lipnja u 15:50 sati na HRT2, a potom i na YouTube kanalu Fiumanke te distribuirana putem** **Europske radiodifuzijske unije (EBU)**.

Poseban doprinos međunarodnoj vidljivosti daje i **Icarus Sports**, vodeća agencija za sportsku produkciju i distribuciju, koja će sadržaje iz Rijeke plasirati globalnoj publici.

**Zahvala svim medijskim pokroviteljima i sponzorima**

Veliku zahvalu organizatori upućuju svim medijskim pokroviteljima i pratiteljima, koji svojim kontinuiranim praćenjem i podrškom doprinose prepoznatljivosti Fiumanke u lokalnoj zajednici, na nacionalnoj razini, ali i u međunarodnim okvirima. Njihov doprinos ključan i nemjerljiv.

Jednako tako, zahvaljuje se i svim sponzorima, velikim i malim, koji vjeruju u vrijednosti koje Fiumanka promovira – besplatno sudjelovanje, održivost, zajedništvo i ljubav prema moru.

**Program događanja**

Aktivnosti Fiumanke započinju **u srijedu** poslovnom regatom agencija za nekretnine, a nastavljaju se **Studentskom Fiumankom** u suradnji sa Sveučilištem u Rijeci na kojoj će i ove godine zajedriti 16 ekipa.

**Petak**, dan uoči glavne regate, bit će posebno bogat događanjima. Od 9:00 do 11:00 na Gatu Karoline Riječke održat će se dječji program s „Papirnatom Fiumankom“, projektom STEM(AJMO!), u organizaciji CTK Rijeka i Hrvatskog saveza brodomaketara te prezentacijom škole jedrenja JK Galeb.

Od 10:00 do 11:30 u Gradskoj knjižnici Rijeka održavat će **panel Sail4Sustainability** o održivom razvoju projekata u suradnji sa sponzorom **Rijeka Gateway.**

Poslijepodne je na rasporedu još jedna poslovna regata, ovoga puta u organizaciji **Lürssen Design Centra Kvarner** dok je večer namijenjena zabavni na Gatu, Terminalu kao i drugim lokacijama u gradu.

Glavna regata **26. Fiumanka**, starta **u subotu u 12:00 sati**. Bez obzira na vremenske uvjete, bit će to dan ispunjen pozitivnom energijom, sportskim duhom, prijateljskim susretima i zabavom, a zaključit će ga proglašenje pobjednika i **besplatan koncert** grupe **Daleka obala** u organizaciji GAT Port Gardena, koji se pod pokroviteljstvom Grada Rijeke održava povodom proslave Dana grada Rijeke i Fiumanke.